Kuci Kəhrəba Muzeyi

– Yaponiyanın İvate prefekturasının Kuci şəhərində yerləşən və kəhrəbaya həsr olunmuş muzey. Muzey ekspozisiyasına kəhrəbalar, nadir əşyalar, kəhrəba içərisində qalmış fosillər, arxeoloji və tarixi materiallar daxildir. Yaponiyanın yeganə kəhrəba muzeyidir.

 Tarixi 
Kuci regionu Yaponiyada ən böyük kəhrəba istehsalçısı kimi tanınır. Kuci kəhrəbası Gec Təbaşir dövrünə aid edilir və qədim dövrlərdən etibarən Yaponiyada hasil edilir. Regionda hasil edilmiş kəhrəbalarda fosillər və yeni növlər aşkarlanır. Muzey 1984-cü ildə "Kuji Amber" şirkəti tərəfindən açılmışdır. 2024-cü ildə muzeyin 40 illiyi münasibətilə "Böyük kəhrəba sərgisi" adlı xüsusi sərgi keçirilmiş, içərisində cücü fosili olan 40 kəhrəba nümayiş etdirilmişdir.

 Ekspozisiya 
Muzey qədim zamanlardan etibarən kəhrəba hasilatı ilə məşğul olan Kuci şəhərində, Osavada çayının sahilində yerləşir və Yaponiyada kəhrəbaya həsr olunmuş yeganə muzeydir. Muzey əsas və yeni bina olmaqla iki ayrı binadan ibarətdir. Muzey kompleksinə kəhrəba dükanı, emalatxana, kəhrəba tunellərinin qalıqları daxildir. Kəhrəba hasilatına görə tanınan Litvanın Klaypeda şəhəri ilə Kuci şəhəri arasındakı qardaşlıq əlaqələri səbəbilə muzey yaxınlığında Qintaro Litva Zalı yaradılmışdır.

Yeni muzey binada bir neçə guşə yerləşir. Muzeyin simvolu olan "Günəş daşı" adlı günbəz nəhəng kəhrəba daşını və zaman kapsulunu əks etdirir. "Qədim meşə" guşəsində Kuci regionunun 90 milyon il əvvəlki görüntüsü yaradılıb və kəhrəbanın mənşəyi izah olunub. "Kəhrəba laboratoriya" bölməsində kəhrəbalara mikroskop altında baxmaq və kəhrəbanın fiziki-kimyəvi xüsusiyyətlərini təcrübələrlə öyrənmək üçün şərait yaradılıb. "Kəhrəba işıqlandırması" guşəsi kəhrəbanın sağaldıcı və rahatlaşdırıcı xüsusiyyətlərinə həsr olunub. Burada müxtəlif rənglərdə parlayan kəhrəbalar nümayiş etdirilir. "Kəhrəba qalereyası" bölməsində kəhrəbadan hazırlanmış sənət işləri sərgilənir və xüsusi keçirilir. Dünyanın ən böyük kəhrəba mozaikası burada nümayiş etdirilir.

Əsas muzey binasında Kuci regionundan və xarici ölkələrdən olan kəhrəba nümunələri sərgilənir. Muzeyin kolleksiyasına 4000 eksponat daxildir. Kucidə tapılmış ən ağır kəhrəba daşı (10 kq) eksponatlar arasındadır. Muzey iki mövzuya ev sahibliyi edir: "Sirli zaman kapsulu" və "İnsanlar və kəhrəba". Birinci mərtəbədə qədim kəhrəba nümunələri sərgilənir. Burada Baltik dənizində tapılmış, 45 milyon il yaşı olan, içərisində cırcırama fosili olan kəhrəba, eləcə də, İvate prefekturasının Taneiçi qəsəbəsində tapılmış və 1997-ci ilin martında açıqlanmış, dünyanın ən qədim quş lələyi fosilini ehtiva edən kəhrəba nümayiş etdirilir. İkinci mərtəbə Yaponiyada kəhrəbanın hasilatına və kəhrəbadan hazırlanmış zərgərlik məmulatlarına həsr olunmuşdur. Burada maqatama kəhrəbaları və Nara prefekturasındakı kofunlardan çıxarılmış kəhrəba məmulatları sərgilənir.

 Əməkdaşlıq və tədqiqatlar 
Kəhrəba otağının yerləşdiyi Böyük Yekaterina Sarayı Muzeyinin direktoru olan İvan Sautov 2004-cü ilin iyununda muzeyin yeni binasının açılışında iştirak etmiş və iki muzey arasında qardaşlıq əlaqələrinin əsası qoyulmuşdur. İki muzey arasında əlaqələr 1991-ci ildən sonra başlamış, Böyük Yekaterina Sarayı Muzeyinin işçiləri bura gələrək muzey üçün böyük kəhrəba mozaikaları hazırlamışdırlar. Muzeydə 4 böyük kəhrəba mozaikası yerləşir: "Rusiya / Sülh və müharibə", "Qızıl gül / Qızıl zal", "Kəhrəbanın şəfəqi Kuci" və "Dəniz qızının göz yaşları / Yurate".

Muzey Kuci regionunda paleontoloji araşdırmalarda, yeni növlərin və fosillərin kəşf edilməsində iştirak edir. 2010-cu ilin iyununda muzeydə pterozavr fosili kəşf olunmuşdur. 2017-ci ildə Kucidə kəşf edilmiş timsah fosili muzeyə gətirilmiş və dünyada ilk dəfə olaraq bir timsah fosilinin 3D analizi aparılmışdır.

 İstinadlar 

 Xarici keçidlər 


Kateqoriya:İvate prefekturasındakı muzeylər
Kateqoriya:Kuci
Kateqoriya:Kəhrəba
Kateqoriya:1984-cü ildə Yaponiyada yarananlar
Kateqoriya:Yaponiyadakı fosil muzeyləri